Il-prestazzjonijiet brillanti ta’ Raul Jimenez f’dan l-istaġun wasslu biex Wolves akkwistaw lill-plejer b’mod permanenti għal somma ta’ ftit aktar minn €37 miljun li hi rekord tal-klabb. Il-plejer kien mat-tim Ingliż b’self mingħand Benfica u ffirma kuntratt ta’ erba’ snin. Fl-ewwel staġun tiegħu, Jimenez skorja sa issa 15-il gowl fil-kompetizzjonijiet kollha. Wolves bħalissa jinsabu fis-seba’ post fil-Premier League staġun tagħhom u jilagħbu s-semifinali tal-FA Cup il-Ħadd li ġej kontra Watford. Jimenez li jilgħab mat-tim nazzjonali tal-Messiku, lagħab għal tliet snin ma’ Benfica bi 22 gowl f’101 logħba wara li ngħaqad magħhom mingħand Atletico Madrid fl-2015. Jimenez qal li jrid jagħmel l-istorja ma’ dan il-klabb u flimkien ma’ sħabu jrid jgħin lil Wolves ikunu fl-ogħla postijiet tal-Premier League. Hu flimkien ma’ Diogo Jota ħolqu koppja ta’ attakk perikoluża bit-tnejn ikunu nvoluti f’16-il gowl u 10 assists mis-27 gowl li skorjaw Wolves fil-kampjonat mill-bidu ta’ Diċembru. Id-Direttur Sportiv ta’ Wolves Kevin Thelwell qal li l-akkwist permanenti ta’ Jimenez juri l-ambizzjoni tal-klabb u d-determinazzjoni biex jaċċertaw li l-futur tal-klabb ikun sabiħ.